Cinni qaltan
Borçalıda bir cinni qaltan var. Altında neçə sürü daldalanar. Dibi
də dərədi. Bu yerlərdə çoxlu bulaq var. Bir gün xan qızı başında qırx
qız seyrə çıxıbmış. Qəfildən şimşək çaxır, göy guruldayır, yağış yağır.
Hər tərəfdən sel axmağa başlayır.

Elə bu vaxt bulud kimi qara bir şey bu qızları qoynuna alıb dumanlıqda
itir. Ara sakitləşəndən sonra hay-küy düşür. Qızların yoxa
çıxdığı hər yana yayılır. Xan qızının nişanlısı böyük bir dəstə ilə
qızı axtarmağa başlayır. Gəlib qızların itdiyi yerə çıxanda həmin
qara topanı orada görürlər. Qara topaya yaxınlaşanda bütün qoşun
qayaya dönür. Elə bu vaxt şaqqıltıyla dağ aralanır, həmin qara
bulud şəklində olan cin dağın arasında yox olur.

Deyirlər o vaxtdan oğlanlar qayaya, qızların göz yaşları bulaq
suyuna çevrilibdi. Kim o bulağın gözündən su içə bilsə, canından
azar-bezar yox olar, kim o böyük qayanın üstünə çıxmağı bacarsa,
quş kimi istədiyi yerə uça bilər.

Mənbə 

Əsatirlər, əfsanə və rəvayətlər. Bakı, "Şərq-Qərb", 2005. anl.az

Rəvayətlər